Isch ja wieder einisch Weekend gsi... Für die einte het das Wucheändi ja bereits am Dunnschtig agfange (was ja eigetlich scho fasch ä Frächheit isch, aber äbe nume fasch! Als Diräktbetroffene cha i das ja durchus objektiv beurteile). Wie ou immer, söll ja no geel gsi si ufem Haslibärg und so. Und wär weiss, villech git's ja de no äs paar Föteli.    Am Samstig hei mir üs ja de brav bim Chaote-Sägle ufem Thunersee dörfe ustobe. Muess ehrlich säge, dass i am Morge vor de Sächse  scho nüm so rächt dragloubt ha, wo's het abeglah, als hät Petrus irgendwo ufe Notschleuse oder so drückt. Okay, we i ehrlich bi, ha i's i däm Zytpunkt ja villech no fasch ghofft, me chönn de am Samstigmorge ä chli usschlafe. Tja, isch de Gott sei Dank nüt gsi. Und ds Sägle het uf all Fäll gfägt. Aber dass es niemer gschafft het, so äs Böötli z'kentere, muess eim scho chli Sorge mache! :-) Müesse jetz de nume no äs paar Föteli für die Websiete gfinde. Wär het d'E-Mail Adrässe vom Ueli? Söll doch mal grad am  beste diräkt bi ihm afrage für d'Föteli. Cha se de ou grad mir uf ds Mail schicke.    So, i tue mi jetz de scho mal brav i d'Ferie verabschide. Nachem Sägle steit ja scho ds nächste Rendez-Vouz mitem Wasser und Wind bzw. Wälle ufem Programm. Bi für äs paar Tag bim Wälleriete und de Ende Juni wieder zrügg - sozäge grad rächtzietig fürs Buschsörfe i Züri :-) We i mal äs Internetcafé sött gfinde, wird i mi sicher mal mälde. Und süsch de äbe wieder demnächst auf diesem Kanal!